Kommunikasjonssjef i Ap går av 
Jarle Roheim Håkonsen forlater toppjobb på Stortinget for å bli næringspolitisk direktør. 
 Han har jobbet i toppen av Arbeiderpartiet siden 2018. Frem til partiet gikk i regjering var han nesten alltid å se ved statsminister Jonas Gahr Støres (Ap) side. Han ble ikke med inn i regjering i 2021. – Det var jo egentlig røff sjø da jeg kom inn i partiet. Jonas sa da at her trenger vi alle gode krefter. Jeg har gitt av mine krefter i fem og et halvt år. Det er lenger enn ganske mange andre som har vært her. Det har vært jobbing tidlig og sent. Jeg tenker at det er bra å gå videre nå og lære seg noe nytt, sier Håkonsen til VG. Han ønsker ikke å skjønnmale dagens situasjon for Ap. I fjorårets kommunevalg tapte de makten i alle store, norske byer bortsett fra Tromsø.  – Den røffe sjøen har for alvor kommet tilbake. Det er tøffe tider, men jeg føler at vi har fått opp stortingsgruppen, som jeg har ansvar for, til å fighte, slå tilbake og være med i samfunnsdebatten. Selv om det er tøffe tider, så mener jeg at statusen for stortingsgruppen nå er god, sier han.  Håkonsen har nå fått ny jobb som direktør for næringspolitikk og kommunikasjon hos interesseorganisasjonen IKT Norge. IKT Norge representerer rundt 300 norske bedrifter.  Det sier han frister: – Jeg skal hjelpe å løfte IKT Norges medlemmer opp i samfunnsdebatten, sier Håkonsen. – Ekstremt mye uflaks Håkonsen slutter i Ap på fredag og starter i den nye jobben i midten av februar. I mellomtiden skal han en tur til Gran Canaria. Han sier at han er stolt over at han fikk være med på å velge Støre til statsminister. – Hva synes du om at du ikke fikk være med i regjering, da dere vant i 2021? – Det var jeg åpen om også da det skjedde. Det var jeg litt lei meg for, men det gikk fort over. Jeg har hatt det bra i de to og et halvt årene etter regjering. Det er ingen sure miner på den fronten, sier Håkonsen. – Jonas og regjeringsprosjektet har hatt ekstremt mye uflaks. Noe av det er selvforskyldt, men jeg tror de fleste ser at det meste er uforskyldt. Med litt mer stang inn, så tror jeg at det er fullt mulig å vinne valget igjen neste år. Det er ikke så dårlig fatt som det ser ut, sier han. Han ønsker ikke å kommentere Ingvild Kjerkols (Ap) master-sak.  – Hive oss rundt Håkonsen sier at den nye jobben handler om alt fra forsvar og sikkerhet til utdanning, klima, helse og kunstig intelligens.  Han mener at kunstig intelligens kanskje er den «største samfunnsomveltningen siden man fant opp internett». – Norge må virkelig hive seg rundt for å passe på at vi utnytter de gode sidene ved den og at vi ikke bare blir rammet av de dårlige sidene. Det kan på den ene siden potensielt gi oss gode jobber, bedre helse og bedre klima. På motsatt side kan det, hvis vi ikke kaster oss på og får regulert kunstig intelligens, gi oss alvorlig trøbbel, sier han. – Kommer du tilbake til politikken noen gang? – Det får tiden vise, sier han. Takk fra Støre Statsminister Jonas Gahr Støre (Ap) takker Håkonsen for samarbeidet. – Jeg takker for godt samarbeid med Jarle gjennom mer enn fem år, i opposisjon, valgkamp og i posisjon og ønsker ham lykke til i ny jobb, skriver Støre i en tekstmelding til VG. 
Jarle Roheim Håkonsen slutter som kommunikasjonssjef i Arbeiderpartiets stortingsgruppe. Han har jobbet i toppen av Arbeiderpartiet siden 2018. Før det var han NRK-profil.  Håkonsen sier at det var «røff sjø» i Ap da han startet og at det nå er tid for å lære noe nytt. I hans nye jobb blir han direktør for næringspolitikk og kommunikasjon i IKT Norge.